Mahumapelo kondig bedanking aanSupra Mahumapelo. Foto: ANA Supra Mahumapelo, die omstrede premier van Noordwes, het Woensdag vanuit Luthuli-huis in Johannesburg aangedui dat hy oplaas as premier van Noordwes bedank en op vroeë aftrede sal gaan. Mahumapelo het spesifiek melding gemaak van die dorpe wat skade gely het tydens die betogings om sy bedanking te eis. Gewelddadige betogings het sedert 18 April in dié provinsie gewoed. Mahumapelo het twee redes aangevoer vir sy vroeë aftrede. Eerstens het hy gesê indien die onderskeie ondersoeke wat tans aan die gang is in die provisie in sy teenwoordigheid plaasvind en voortgaan sal hy beskuldig word daarvan dat hy sy amp gebruik om homself te beskerm. Tweedens het hy melding gemaak van die “teen-revolusie” wat in die provinsie plaasvind en dat die mag van die ANC gebruik sal moet word om te kan oorwin. Hy meen as hy steeds in sy hoedanigheid as premier deel van die ANC is, sal hy daarvan beskuldig word dat hy sy amp gebruik om na ander te kap wat polities van hom verskil. Hy het die ANC bedank dat die party van sy dienste gebruik gemaak het, asook dat die party sy besluit om te bedank ondersteun. “Ek wil net byvoeg ek verwag nie vergoeding in die vorm van ŉ nuwe posisie nie. Ek is nie ŉ politieke selfbehoudende aktivis nie – die revolusie kom eerste,” het Mahumapelo gesê. Maroela Media het vroeër berig pres. Cyril Ramaphosa het die provinsiale regering in Noordwes vroeër vandeesmaand onder administrasie geplaas. Mahumapelo het op 9 Mei tydens ŉ nuuskonferensie gesê dat hy teen die volgende dag die “voormalige premier van Noordwes sal wees”. Die volgende dag het die ANC se provinsiale uitvoerende komitee in Noordwes egter aangekondig dat Mahumapelo nié sal bedank nie, aangesien hy deur die ANC ontplooi is en dus deur die ANC teruggeroep moet word. Jessie Duarte, adjunk-sekretaris-generaal van die ANC, het Woensdag gesê daar was intussen heelwat debat binne die ANC oor die politieke situasie in die Noordwes. Sy het bevestig dat Mahumapelo sy bedankingsbrief aan die speaker van die provinsiale wetgewer oorhandig het. “Hierdie ding is nou verby. Vind ŉ manier om aan te beweeg en om terug te gaan na die gemeenskap toe en régte ANC-werk te doen,” het sy aan joernaliste gesê. Ace Magashule, sekretaris-generaal van die ANC, het gesê die ANC se nasionale uitvoerende komitee (NUK) gaan ŉ besluit moet neem oor wie Mahumapelo se opvolger gaan wees. “Mahumapelo sal aanbly as voorsitter van die ANC in die provinsie, want hy is tot daardie posisie verkies. Die ANC in Noordwes is oukei.” Mahumapelo het op vrae van joernaliste gesê dat hy mense in die Noordwes-provinsie wil versoek om nié te brand en te breek en infrastruktuur te vernietig nie. “Dit is teen-revolusionêr. Dit is verkeerd en die reg sal sy gang moet gaan,” het hy gesê. “Die ANC is groter as ons almal, van bó tot heel onder. Ek is nie onvervangbaar in die revolusie nie. Daar kan nie so iets wees soos ‘no Supra no vote’ nie. Niemand van ons is groter as die ANC en die revolusie nie.”